
דרורה רשף

הצעה לסדר היום (דיון מהיר): התייקרות דמי שכירות למורים צפוניים המועסקים במחוז דרום וחוסר הוגנות בחישוב התמריצים

היו"ר מסעוד גנאים: 


בוקר טוב לכולם, אני מתכבד לפתוח את הדיון, הדיון המהיר, האמת, על התמריצים למורים מצפון ודרום. כתוב צפוניים, צפוניים זה לא צפוני חברתי, לא העשירון העליון ולא האריסטוקראטי. צפון זה גיאוגרפי. צפון ודרום גיאוגרפי, יש לציין את זה. חשוב לציין את זה. אני, כמורה לשעבר – אני חייב להגיד את זה – ומובטל, הייתי מובטל, בטח. אני אחרי שהייתי בוגר אוניברסיטת חיפה אחרי שבע או שמונה שנים נכנסתי למערכת החינוך, אבל העמיתים שלי והחברים שלי רובם נסעו לדרום כדי לעבוד שם. קראנו לזה מילואים בהתחלה, כי זה צפון, קראנו לזה מילואים, שאתה חייב בהתחלה ללמד בדרום כמה שנים ואחר כך יעבירו אותך לצפון, אם הם יסכימו שתועבר.

האמת היא שהמורים מהצפון שמלמדים בדרום הם מאות אם לא אלפים.

ציון שבת:

1749.

היו"ר מסעוד גנאים: 

אין לי את המספר המדויק אבל זה יותר מאלף.

ציון שבת:

לי יש , 1749.

טאלב סאנע:
מתוך כמה?

ציון שבת:

בנוסף להם יש עוד 4938 מורים בדואים.

היו"ר מסעוד גנאים: 

הם מדברים על יהודים וערבים או רק מורים ערבים?

קריאה:
הרוב המוחלט זה ערבים.

היו"ר מסעוד גנאים: 

הרוב המוחלט הם ערבים. אז מורים אלה שעובדים שם, כמה מהם או הנציגים שלהם – אני אגש לעניין ישר – שלחו לי בקשר לתמריצים שנותן להם משרד החינוך, בעיקר בקשר לדיור ולנסיעות. הטענה שלהם היא שהתמריצים האלה – למשל, הסכום עבור הדיור הוא 500 שקל מקסימאלי למשרה מלאה, אם המורה במשרה מלאה. הטענה שלהם היא שהסכום הזה הרבה שנים לא השתנה, למרות העלייה בדמי השכירות ובדיור. מורים אלה יש להם הוצאות אחרות: ארנונה, מים, גז, חשמל, ועד בית. הם העלו גם את נושא הנסיעות, שיש קיצוץ שם בתשלום, בתמריץ לנסיעות, והוא לא מספיק להוצאות הנסיעות שלהם. הם הביאו לי דוגמא. דוגמא למשל, אם זה מסח'נין, שזאת העיר שלי – בבאר שבע, בקשר לנסיעות, הסכום היה 600 שקל, עכשיו הוא - - - 

קריאה:
בחודש?

היו"ר מסעוד גנאים: 

כן בחודש. עכשיו הוא 550 בחודש. לא לוקחים בחשבון את העלייה במחירי הנסיעות באגד. משרד החינוך, ככה אמרו לי גם – וזה חייב בדיקה – לא מחשב את הנסיעות בקווים הפנימיים. למשל, אם זה מהבית לתחנה. נגיד בסח'נין או בכל עיר לא מחשבים את זה במכלול סכום הנסיעות.

אז הם דיברו על הרבה קשיים בדפים ששלחו אלי. אני מקווה שמישהו מהם יגיע משום שהם הבטיחו. ניסיתי שהם יגיעו, הם הוזמנו. הם הוזמנו כדי שהם יפרשו את העניין ויעלו את הנושא מול כולם. הם דיברו על הרבה בעיות, בעיות אחרות. למשל, בשבת אגד לא פועל. קו אגד לא עובד בשבת. ויש לימודים בשבת בדרום, לכן מי שמהצפון ורוצה בשבת לנסוע, הוא נוסע על חשבונו, לא בקו אגד, כדי שיגיע לחיפה, לעכו, לתחנת הרכבת.

בקיצור, בדפים שנשלחו אלי מהמורים האלה - - -

יהודית גידלי:


מה זאת אומרת, 500 שקל אפשר להשתמש בהם אך ורק בקווים של - - -

היו"ר מסעוד גנאים: 

קווי אגד.

ציון שבת:


לא, ה-500 שקל זה בשכר, זה משהו אחר.

היו"ר מסעוד גנאים: 

לא, ה-600, למשל. החזר הוצאות.

יהודית גידלי:

ה-600 זה רק לאגד?

היו"ר מסעוד גנאים: 

כן. כן.

יהודית גידלי:

אתה יכול להשתמש בזה רק לזה?

היו"ר מסעוד גנאים: 

כן.

טלב אלסאנע:


אחת לשבוע, אתה הולך וחוזר הביתה.

היו"ר מסעוד גנאים: 

אני רק אסיים. אני חושב שמורים כאלה צריכים לחזק, לא צריכים להחליש. אנחנו מכירים את האבטלה בקרב המורים. יש אלפי מורים שהם מובטלים בצפון, אז צריך לחזק אותם, צריך לתת להם להתפרנס בדרום, ולא שכל המשכורת שלהם – יאבדו אותה או יוציאו אותה על הנסיעות, על הדיור, על הגז, על הארנונה ועל דברים אחרים. אני רוצה לשמוע ממשרד החינוך, מהאוצר, מהסתדרות המורים בקשר לנושא הזה. 

חבר הכנסת טלב אלסאנע, אם יש לך - - -

טלב אלסאנע:

דברים שהם גם יכולים להתייחס אליהם.

היו"ר מסעוד גנאים: 

בסדר, אם אתה רוצה עכשיו בבקשה. אם לא, נשמע אותם.

טלב אלסאנע:
כן. אני חושב שהנושא הזה הוא מאוד חשוב, אז אני קודם כל מברך את חבר הכנסת מסעוד גנאים שיזם את הדיון הזה. לדעתי, הוא מאוד חשוב. המורים שמגיעים מהצפון ממלאים שליחות ואם משרד החינוך רוצה למשוך מורים טובים כדי להעלות את רמת ההישגים בנגב, הוא צריך לתגמל את המורים.

אנחנו יודעים שהיו מקרים, למשל – אני חושב שבאופקים ובמצפה רמון – שמשרד החינוך התקשר בחוזים אישיים עם מורים ותגמל אותם כדי להביא אותם לישובים מסוימים, כדי לתרום להעלאת רמת ההישגים. מה שקורה בנגב זה שבתי הספר בנגב והישובים הערביים בנגב אינם מוכרים כאזור עדיפות לאומית א' לצרכי חינוך. לכן הוחלט במשרד החינוך לתגמל מורים שבאים מהצפון, בשלושה מישורים. המישור הראשון – עניין של השתתפות בשכר הדירה. בי"ת – עניין של החזר הוצאת נסיעה. גימ"ל – עניין של קרן השתלמות, על ידי השתתפות המשרד.

אבל מה שקרה במרוץ הזמן הזה הוא שלא היה שדרוג של סכום ההשתתפות, זה נשחק עם הזמן. השאלה הנשאלת, לדעתי, מה המצב היום. למה אי אפשר להתקשר בחוזים אישיים עם מורים כדי למשוך מורים טובים שמגיעים מהצפון לדרום? למה לא מכירים במערכת החינוך או בישובים הערביים בנגב כאזור עדיפות לאומית א' לצרכי חינוך?

הדבר האחרון הוא שיש מורים שמגיעים לבאר שבע אבל הם מלמדים למשל בביר חדאג'. אני לא יודע אם אתם יודעים איפה זה נמצא ביר חדאג', זה ליד אשלים, ליד עובדת. זה 75 קילומטר נסיעה לכיוון אחד. זה בערך שעה נסיעה. שעתיים הלוך וחזור. אז למה לא מחשבים את זמן הנסיעה הזה למורה כזמן הוראה? למה אותו מורה צריך לקום ולסבול ולא מתוגמל עבור הטרדה והטרחה הזו? אם אנחנו רוצים לעודד צריך לתגמל. מספיק שהוא בא ומלמד בסוף העולם, אז צריך משרד החינוך גם לתגמל עבור המאמץ הזה. זו דרישה, לדעתי, מאוד צודקת. זמן נסיעה לבאר שבע. כי אין דירות להשכרה בישובים האלה שהם מלמדים, את הדירות רוב המורים שוכרים בבאר שבע. כי גם משרד החינוך אז – לא יודע אם השתנה – דורש חוזה שכירות - - -

ציון שבת:


ירדנו מזה מזמן.

טלב אלסאנע:


אז אם ירדתם מזה, למה יש מורים שהענשתם אותם בבית דין למשמעת בגלל שניסו לעמוד בדרישה הזו? העמדתם אותם במצב מאוד קשה ואני מכיר אחד מג'ת, ממשפחת שרקאווי, שעד היום הוא מחוץ למערכת. אתם ביטלתם את הדרישה. אתם עשיתם דבר שהוא נכון, לדעתי זה הדבר הנכון שעשיתם. הקלתם על המורים.

ציון שבת:

זה שלוש-ארבע שנים, נכון?

טלב אלסאנע:
נכון.

ציון שבת:

אנחנו מאחורי זה ולא נחזור לזה כי זה היה מורכב. זה היה עניין משפטי מורכב.

טלב אלסאנע:
אז צריך לתת להם חנינה. מורכב, בסדר. היום נתנו חנינה בכנסת לכל מפוני גוש קטיף, כמה מורים סובלים. מי מטפל בנושא הזה? היועץ המשפטי? מי מטפל בנושא הזה מטעם משרד החינוך? זה נציבות שירות המדינה?

ציון שבת:

אל"ף, הנציבות היא זו שאחראית מהמדינה. אבל זה מאחורינו כבר כי זה היה עסק מתגלגל. 

היו"ר מסעוד גנאים: 


כן, בבקשה, נשמע בהתחלה את משרד החינוך, מר ציון שבת.

ציון שבת:


תראו, אנחנו משלמים את מה שאנחנו משלמים, מה שפירטתם זה מה שאנחנו משלמים היום למורים.

היו"ר מסעוד גנאים: 

הכוונה, הסכומים הם מדויקים?

ציון שבת:

הסכומים שאמרתם הם נכונים, הסכומים שאמרתם הם נכונים. לגבי החזר עבור נסיעות, אני לא חושב שהיה כאן דיוק.  הרי ההנחה היא שבסופי שבוע הם נוסעים הלוך ושוב הביתה, ועל זה הם מקבלים מימון מלא. לא לקווים פנימיים אבל באמת לקווים הבין עירוניים.

טלב אלסאנע:

זו הטענה שלהם, שהקווים הם פנימיים.

ציון שבת:

אז אחת לשבוע הם נוסעים הלוך ושוב הביתה, מקבלים החזר מלא, דרך אגב, עבור נסיעה הלוך ושוב הביתה. וכמובן בחגים, אם יש חגים, אז אותו הדבר. זה לפי מחירי אגד, כמובן. כלומר אם מישהו עושה את זה במכונית שלו זה עניינו, הוא יכול לעשות את זה במכונית שלו, אבל בעיקרון כל המחירים הם לפי מחירי אגד.

כל מה שאמרנו הם מקבלים, המשרד מממן את חלקם בצבירה לקרן השתלמות. זה בדרך כלל נחשב לאחת ההטבות שמורים אוהבים אותה. הדבר האחרון הוא לגבי תשלום עבור זמן נסיעה. בכל רחבי הארץ יש מקומות שהם מרוחקים למורה ממקום המגורים של,ו ואנחנו מממנים את עלות הנסיעה, לא מממנים את השעות שהמורה מבזבז כדי להגיע לעבודה. זה מה שנהוג בשירות המדינה, זה מה שנהוג בכל מקום. יש החזר נסיעות, אין תשלום עבור שעות שאדם שורף, בהן הוא צריך להגיע לעבודה. זה לא רק של משרד החינוך.

טלב אלסאנע:


אבל כמה ממוצע? זאת אומרת – חצי שעה. אבל אם זה מגיע עד שעה, לדעתי, או יותר משעה, אז צריך לעשות, לחשב את הזמן הזה כזמן הוראה.

משה בכר:


חצי ממשרד האוצר נוסעים שעה לעבודה.

טלב אלסאנע:


בגלל זה כולם רוצים ללכת למשרד האוצר.

ציון שבת:


גם פקידים של משרד החינוך, גם שם.

היו"ר מסעוד גנאים: 


מר ציון, בקשר להחזר הנסיעות. אמרת שיש סכום נתון, זה 600 שקל או משהו כזה בחודש.

ציון שבת:


לא. אמרתי יש החזר על פי ההוצאה בנסיעה של אגד. כל סוף שבוע. כלומר אחת לשבוע הם רשאים לקבל החזר עבור נסיעה הלוך ושוב לצפון.

היו"ר מסעוד גנאים: 

כן.

קריאה:
צריך לתת קבלות בשביל זה?

ציון שבת:


לא.

היו"ר מסעוד גנאים: 

לא, הכוונה זה נתון לפי המחיר של אגד?


ציון שבת:

נכון.

היו"ר מסעוד גנאים: 


יופי. בקשר לדיור?

ציון שבת:


בקשר לדיור אני לא מומחה גדול אבל אני אבדוק עם החשב שלנו אם יש  איזה שינויים.

טלב אלסאנע:

מאיזו שנה? אם זה 500 שקל משנת 2004, נדמה לי - - -

רחל בורברג:
לא, זה 500 שקל משנת 1994.

היו"ר מסעוד גנאים: 

משנת 1994? חשבתי מ-2004.

רחל בורברג:

ב-2004 היה הסדר שמייתר את הצורך בהסכם. כדי למנוע את התופעה של המשמעת. הסתדרות המורים דרשה.

היו"ר מסעוד גנאים: 

בסדר, עכשיו שאלתי היא בקשר למחירים. בשכירות ובדיור זה עלה. אז למרות העלייה הסכום הזה מוקפא, 15 שנה? רק 500 וזהו?

ציון שבת:

לא 15.

היו"ר מסעוד גנאים: 

מ-1994 עד היום הסכום הזה נותר אותו סכום, לא השתנה? זה סביר? זה הגיוני?

ציון שבת:

אני לא יודע להגיד לך מה היה לפני 15 שנה, היה פחות, אולי אתם יודעים יותר טוב ממני. 

משה בכר:

ההסכם הקיבוצי הוא חמש.

טלב אלסאנע:
מ-1994 אותו סכום עד היום?

משה בכר:


כן.

טלב אלסאנע:
לא השתנה.

היו"ר מסעוד גנאים: 

נשמע את האוצר, אחר כך הסתדרות המורים. מר בכר, אוצר?

משה בכר:

כן.

היו"ר מסעוד גנאים: 

בבקשה, אנחנו רוצים לשמוע את עמדת האוצר משום שבסוף כולם תמיד מפנים אותנו בסוף, אני חושב שצריך להכריז על משרד האוצר כמשרד החשוב ביותר. הוא החשוב ביותר, באמת החשוב ביותר. שואלים את כולם, מחזירים אותנו לכסף. בבקשה.

משה בכר:


קודם כל, העניין הזה של שכר הדירה הוא בכלל בהסכם קיבוצי מ-1993. זו פעם ראשונה שאנחנו שומעים שיש עם זה בעיה מארגון העובדים, שאתם אנחנו חתומים. זאת אומרת, אף פעם לא העלו – אנחנו בדיונים איתם כל שבוע. אנחנו בקשר.

היו"ר מסעוד גנאים: 


אף פעם לא העלו, שהמחירים עלו וצריכים להעלות את הסכום הזה?

משה בכר:


פעם ראשונה שאנחנו שומעים על זה. 

טלב אלסאנע:


עכשיו שמעתם. מה אתם עושים?

משה בכר:


בסדר. אנחנו צריכים לבחון את זה. אנחנו מדברים, יש לנו דיבור איתם בהסתדרות המורים. יש להם הסכם קיבוצי. אם רוצים לשנות בו משהו הם יכולים לפנות, שיפנו. דלתנו פתוחה תמיד.

טלב אלסאנע:


בהסכם הקיבוצי אין התייחסות לתוספת היוקר? לשחיקה?

היו"ר מסעוד גנאים: 

הכוונה, הוא לא התעדכן? הוא לא יהיה מעודכן? ההסכם?

משה בכר:


אני לא יודע. אני לא זוכר.

היו"ר מסעוד גנאים: 

בסדר, זה נשמע - - -

טלב אלסאנע:
מר בכר מתחייב לבדוק את העניין. הוא גם מבצע את זה.

קריאה:
לא, הוא לא אמר שהוא יבצע.

היו"ר מסעוד גנאים: 

הוא אמר שיבדוק.

משה בכר:

אמרתי שזו פעם ראשונה שאנחנו שומעים שיש לארגון שחתום על ההסכם בעיה. יש להם דרכים לפנות אלינו. הם לא. יש להם את הפלאפון של כולם, ליוסי וסרמן יש את הפלאפון.

טלב אלסאנע:
הסתדרות המורים מוזמנת לפתוח דיון על העניין.

היו"ר מסעוד גנאים: 

בסדר.

טלב אלסאנע:


שאלתי היא שאלה עקרונית: הסכם קיבוצי. אני לא מאמין שהסכמים קיבוציים מ-1994 ועד היום, לא התקיים בהם דיון יותר מ-15 שנה. האם אין, למשל, בעניין של השכר תוספות ואין התייחסות לנושא הזה בתוך ההסכם הקיבוצי עצמו? או שאתה לא יודע?

משה בכר:

אני לא. אל"ף, אני לא הייתי 15 שנה באוצר. 

טלב אלסאנע:
לא, אם אתה לא היית – בהסכם הקיבוצי.

משה בכר:

אני לא יודע שהעלו את זה ואני לא יודע – אה, מה יש בהסכם הקיבוצי?

טלב אלסאנע:
כן.

משה בכר:

אני לא יודע אם יש איזה מנגנון עדכון.

טלב אלסאנע:
סביר להניח שאין מנגנון עדכון?

רחל בורברג:


יש מנגנון, אבל המנגנון הוא לפי תוספת היוקר.

רן לרנר:

לפי תוספת היוקר.

רחל בורברג:
תוספת היוקר במנגנון הזה – ב-1998 זה היה רלבנטי, אבל היום - - -

טלב אלסאנע:
אולי נשמע מה בדיוק. יש מנגנון עדכון?

רן לרנר:
רשום בהסכם העבודה, רשום: סכום זה יעודכן אחת לשנה בשיעור תוספת היוקר.

טלב אלסאנע:
או.קי. בסדר, לעדכן בהתאם לתוספת היוקר.

היו"ר מסעוד גנאים: 


רגע. בכר, סיימת? בקשר לדיור, בקשר לנסיעות, יש לך להגיד חוץ ממה שאמרת?

משה בכר:

לא, אני חושב שציון ענה על כול.

היו"ר מסעוד גנאים: 

בסדר, אז נשמע את הסתדרות המורים. בבקשה. מי הדובר של הסתדרות המורים?

זיאד מג'אדלה:


אני אתחיל. קודם כל, שלום לכולם. אני מאוד מברך על עצם קיום הדיון הזה, מאחר שהוא דיון מאוד מאוד חשוב ומאוד משמעותי מבחינת המורים הצפוניים אשר מלמדים בנגב.

היו"ר מסעוד גנאים: 

גם אתה היית חלק מאלה שהיו בשירות הצבאי.

טלב אלסאנע:
היית מורה שם?

זיאד מג'אדלה:

הרגשתי את זה על בשרי גם.

טלב אלסאנע:
היית מורה?

זיאד מג'אדלה:

הייתי מורה שם ב-1982.

היו"ר מסעוד גנאים: 


דניאל בן סימון, השר לענייני פריפריה.

דניאל בן סימון:

נכון, סגן השר.

היו"ר מסעוד גנאים: 

אז אם זה צפון ודרום הוא חייב להיות פה. סגן השר. ברוך הבא.

דניאל בן סימון:


מה אתה עושה פה?

טלב אלסאנע:


אני הסגן של הסגן.

היו"ר מסעוד גנאים: 

הוא מפקד הדרום. בבקשה, מר זיאד.

זיאד מג'אדלה:


עוד הפעם: זיאד מג'דאלה, נציג הסתדרות המורים. אני מאוד מברך על עצם קיום הדיון משום שהוא דיון מאוד חשוב ומאוד משמעותי מבחינת המורים הצפוניים אשר מלמדים בנגב. להערתו של חברי וידידי מזה כמעט 30 שנה, חבר הכנסת טלב אלסאנע, אני הייתי מאלה שלימדו שם מ-1982 עד 1987 ביישוב שלו, בלקיה, ומשם התחילה ההיכרות שלי האישית אתו, שנמשכה עד היום וזה כבוד לי.

טלב אלסאנע:


תודה.

זיאד מג'אדלה:


מבחינת המצב של המורים שלמדים שם בשכר דירה, בנסיעות – היו שיפורים בנושא הזה. השאלה היא האם השיפורים נכון להיום הם טובים ועונים על הדרישות של המורים האלה או לא. בכלל לא. בכלל לא. מבחינת החזר הנסיעות אני מאשר את מה שאמר ציון, נציג משרד החינוך, המורים מקבלים את הנסיעות ארבעה כיוונים בשבוע, צפון דרום, לצפון ולדרום, והם מקבלים את זה מלא. חוץ מעניין הקווים הפנימיים שהם לא מקבלים.

טלב אלסאנע:
לא מחשבים אותם.

זיאד מג'אדלה:

לא מחשבים אותם. אתמול ושלשום גם התקשרתי לחלק ניכר מהמורים אשר מלמדים בנגב בשביל לקבל מהם תמונה ברורה נכון להיום מה קורה. בקשר לשכר הדירה, נתחיל עם זה, שזה הנושא של הדיור. שכר דירה המורים קיבלו, התחלנו עם זה, בהסכם קיבוצי של 200 שקל בין הסתדרות המורים למשרד החינוך והאוצר. וב-1994 בהסכם קיבוצי זה הועלה מ-200 שקל, ל-500 שקל.

טלב אלסאנע:
משנת 1994?

זיאד מג'אדלה:

1994 וזה עדיין נשאר אותו הדבר, למרות העלייה בשכר הדירה. היום הממוצע שהמורים משלמים לשכר דירה בנגב נע בין 1600 שקל עד 2000 שקל. תלוי בגודל הדירה. דירת חדר ממוצע השכירות שם היום 1600-1700 שקל, דירת חדר. אז אם נחשב כמה המורים מקבלים – בנוסף לזה, מעבר לזה, הם משלמים גם את המים, החשמל, מיסי הארנונה, וועד בית. זה בכלל לא מכסה להם. משכירים של דירת חדר יקבלו 1000 שקל, למרות שהעלויות שלהם, החודשיות, קרובות ל-2500 שקל, עם כל מה שמשתמע מכך.


אני רוצה להזכיר גם לחברים שיושבים כאן – וכולכם יקרים – שבממשלת אולמרט היתה איזושהי החלטה שעובדי מדינה שעובדים בדרום – אני לא מדבר על מורים עובדי מדינה – זכאים לשכר דירה עד 2000 שקל.

רחל בורברג:
עד 2000.

זיאד מג'אדלה:

עד 2000 שקל, אם אני לא טועה.

היו"ר מסעוד גנאים: 

איפה זה מופיע?

זיאד מג'אדלה:

זו החלטת ממשלה.

היו"ר מסעוד גנאים: 

מאיזה תאריך?

זיאד מג'אדלה:

לא זוכר את התאריך.

רחל בורברג:


החלטה 4436.

היו"ר מסעוד גנאים: 

מאיזה תאריך?

רן לרנר:


מ-25 בינואר 2009. 

היו"ר מסעוד גנאים: 

שעובדי מדינה - - -

זיאד מג'אדלה:

מקבלים עד 2000 שקל שכר דירה.

רן לרנר:

יועלה עד 2000 שקל.

זיאד מג'אדלה:


עד 2000 שקל. בישיבת ועדת החינוך שהתקיימה ב-30 בספטמבר – אם זכרוני אינו מטעה אותי, חבר הכנסת מסעוד גנאים – שהייתה על המשאבים של החינוך במגזר הערבי, העליתי את זה בוועדה. העליתי את הנקודה הזאת בקשר לשכר דירה וזה מופיע בפרוטוקול של הוועדה. כשבדקנו את זה עם הסתדרות המורים התשובה היתה: זה לעובדי מדינה שעובדים בחוזים אישיים. בסדר גמור. אין מניעה עם זה. אבל מה קורה עם המורה הזה, שעובד רחוק מהבית שלו, 200 או 300 קילומטר ולפעמים עובד בתנאים שהם לא תנאים? מיותר להסביר באיזה מין תנאים חלק מבתי הספר הבדואים נמצאים שם. האם המורה הזה לא זכאי לתוספת שכר דירה? לפחות לתת לו את מה שמגיע, לפחות לתת את מה שהוא שילם. כאן פנייתי לא רק למשרד האוצר, פנייתי גם למשרד החינוך. שמשרד החינוך – שביחד נדאג לעובדים שלנו, שהעובדים שם יקבלו את שכר הדירה ההולם. יש פה עיוות מסוים שצריך לתקן אותו. אני מקווה שזה יתוקן ואני מקווה שהאוצר גם ילך לקראת המורים האלה.

טלב אלסאנע:


יזמתם, הסתדרות המורים יזמה?

זיאד מג'אדלה:


כן. אחרים ידברו על הנושא הזה. אני אתן לחברים שלי, הם ידברו על זה ויש להם גם את זה כתוב.


שנית, בקשר לקרן השתלמות. מה שלא היה לפני היום, אנחנו מקבלים קרן השתלמות לפי הסדר העדיפות,  לפי חוק הממשלה, שחלק ממשרד החינוך משלם גם את החלק של המורים, 4.2%. תודה רבה לכם על עצם קיום הדיון הזה. תודה רבה לכם שזימנתם אותנו. ובאמת, יש שם מורים ועובדים מסכנים שצריך לדאוג להם, צריך לטפל. לפחות גם חברי הכנסת, החלטת ממשלה, לפחות גם החלק הזה של – הם לא נקראים עובדי מדינה, אבל לפחות בחלק הזה לפצות אותם. לפחות במה שמגיע להם, הם לא רוצים מעבר לזה.

היו"ר מסעוד גנאים: 

לכלול את המורים.

זיאד מג'אדלה:

לכלול את המורים גם. תודה רבה.

היו"ר מסעוד גנאים: 


תודה לך. אני מבקש להתייחס  לטענת האוצר שהם פעם ראשונה שומעים על זה או לא העליתם. ככה אמרת, מר בכר?

משה בכר:


כן, וגם שיש הסכם קיבוצי חתום, שזה 500. 

היו"ר מסעוד גנאים: 

בסדר, אני מבקש גם בקשר להסכם הזה אם כתוב פה בקשר לעדכון, שדרוג, משהו כזה.

רן לרנר:


אני רוצה להתחבר לדברי חבר הכנסת טלב אלסאנע. בשנות ה-70 אני לא חושב שמישהו פה היה נוכח, אבל אני הייתי נוכח. משרד החינוך, האגף לחינוך ותרבות לערבים, החליט בתחילת שנות ה-70 פעם ראשונה לשלוח בנות בוגרות סמינר לנגב.


משרד החינוך אמר כמעט הדברים שעכשיו שמענו ממך. שזאת שליחות לאומית, שזה אינטרס לאומי, שזו גאווה לבוא וללכת ללמד בנגב ושמורות וגננות תלמדנה ילדים קטנים בגיל הרך, בדואים. משרד החינוך באותה תקופה לקח על עצמו אחריות על נושא של הדיור של המורים. באותה תקופה המורים קיבלו דירות. באותה תקופה המורים לא שילמו שכר דירה.

טלב אלסאנע:


אתה מדבר על שנות ה-70?

רן לרנר:


אני מדבר על שנות ה-70. בשנות ה-70 בתל שבע, מי שזוכר, היו בתים פנויים שהקרן לדיור בספר -  זו קרן משותפת להסתדרות המורים ולמשרד החינוך - - -

קריאה:



ובבית יציב. 

רן לרנר:

כן. זה היה בתחילה בתל שבע, מורות אחר כך שוכנו בבית יציב. היה הסכם ג'נטלמני, שאחר כך ב-1986 נחתם בצורה רשמית, שמורים יקבלו ארבע פעמים נסיעות מהנגב הביתה חזרה. אף אחד לא אמר שזה לא כולל נסיעות פנימיות. הכוונה הייתה, באמת, לתמרץ את האנשים האלה. האנשים האלה צריכים להחזיק משק בית בשתי מקומות. היתה כוונה מאד טובה ומאד נכונה, גם של המשרד וגם שלנו, שהמורים האלה יקבלו את התנאים הטובים ביותר על מנת שהם יוכלו לממש את המשימה - - 

טלב אלסאנע:


לעודד אותם.

רן לרנר:


שהמדינה הטילה עליהם. לעודד אותם, על מנת שיהיה להם מינימום של הוצאות. ואמרו: אתם מקבלים את הדירות, אתם מקבלים ארבע פעמים בחודש נסיעות הביתה. זה היה הרציונאל. הרציונאל הזה, לדעתי ולצערי, הולך ונשחק בשנים האחרונות. בשנים האחרונות אנחנו שומעים קולות שמאוד צורמים לי: יש לנו עודף של מורים, לא צריכים לעודד אף אחד, הם יבואו. על כל מקום פנוי יש לנו 4-5 מועמדים, ולכן אנחנו לא צריכים לעודד אותם.

טלב אלסאנע:


מי אומר? ההיגיון של מי? משרד החינוך?

רן לרנר:


אם תעיינו בישיבה שהייתה בוועדה זו ב-2004 בעניין הזה, תראו פקידים בכירים במשרד החינוך שאמרו את הדברים האלה. אני לא מצטט במדויק אבל זאת הייתה רוח הדברים.

ב-1986 נחתם הסכם בנושא של ארבע פעמים נסיעות בחודש, אחרי שהיו שיבושים שהפסיקו להם את הנסיעות, ואחר כך החזירו ואחר כך נחתם הסכם. לאחר מכן ב-1993 נחתם הסכם קיבוצי.

היו"ר מסעוד גנאים: 

ב-1986?

רן לרנר:

ב-1986 נחתם הסכם בנושא ארבע פעמים נסיעות.

היו"ר מסעוד גנאים: 


אני רוצה להבין את הרצף הכרונולוגי. אמרת בשנות ה-70 – מה היה?

רן לרנר:


בשנות ה-70 הם קיבלו דיור בבית יציב ובתל שבע. היה הסכם ג'נטלמני שלא היה רשום.

טלב אלסאנע:
והעלות, כל העלות, 100%, היתה על חשבון משרד החינוך?

רן לרנר:

בהתחלה כן. בנוסף, היה דבר לא פחות חשוב. היתה הסכמה – לא הייתה הבטחה ולא הייתה חתימה בכתב – שתקופת השירות שלהם בנגב לא תעלה על שלוש שנים, אחרי שלוש שנים הם יוצאים משם.

היו"ר מסעוד גנאים: 

הם יועברו לצפון?

רן לרנר:

הם יועברו לצפון. בלי ההבטחות האלה הורים לא היו מוכנים לשלוח את הבנות שלהם לשרת בנגב. לאחר מכן הדברים התפתחו, משום שמספר המורים שהנגב היה צריך להם, גדל והלך. בהתחלה זה התחיל בכמה עשרות בודדות והיום זה מגיע לכמעט סדר גודל של  1800-1700 אנשים.


ב-1986, אמרתי, היה הסכם בנושא ארבע פעמים נסיעות בחודש.

ב-1993
הסכם עבודה שקיבע את ארבע הנסיעות והוסיף לזה עוד את הנושא של השתתפות המדינה  - - -

טלב אלסאנע:
של ה-500 שקל?

רן לרנר:

לא.

טלב אלסאנע:
200?

רן לרנר:

קבע  200 שקלים השתתפות בשכר דירה והשתתפות המדינה בקרן ההשתלמות. ההסכם הזה קבע שיהיה עדכון על פי תוספת היוקר. 

ההסכם הזה חייב, כמו כל הדברים שקשורים בתמריצים ושכר דירה, להגיש חוזים. ובגלל שהחוזים סיבכו את האנשים בדברים של חוזים מפוברקים, ועשרות מורים הועמדו לבית דין משמעתי של עובדי מדינה, חלקם פוטר. ב-2005 נחתם הסכם שביטל את הצורך להגיש החוזים. אז הסכום שהיה על פי חוזים היה אמור להיות 620 שקלים. הסתדרות המורים אמרה: אנחנו מוותרים, במקום 620 עם חוזים, 500 בלי חוזים. 

היו"ר מסעוד גנאים: 

אז ה-500 זה משנת 2005?

רן לרנר:

מ-2005 ועד היום.

ב-2009 התפרסמה החלטת ממשלה שדיברנו עליה, ומיד פנינו בכתב לחשב משרד החינוך וביקשנו להתאים את ההטבה הזאת גם למורים. עד היום מה שאני יודע מהמזכיר הכללי זה שמתקיימים מגעים בינו לבין מנכ"ל משרד החינוך, שאומר: אנחנו מוכנים ורוצים ללכת לכיוון הזה, יש בעיה עם האוצר. האוצר אמר לנו ככה – אני מוסר מגורם שלישי, שאומר ש"היינו שמחים, אבל אין לנו מאיפה להביא את הכסף".


לסיום אני רוצה להגיד דבר נוסף שהוא לא בתחום הדיון הזה, אבל ראוי שייאמר פה. הנושא של שכר הדירה, ההטבות והתמריצים הוא נושא חשוב ביותר. חשוב אולי לא פחות האופק של מורה שמשרת בנגב, שיש לו תקווה בזמן סביר, על פי אמות מידה שקופות וברורות, לעבור צפונה. 

ציון שבת:


לגמרי, ולדחוף אותו כדבר צדדי זה אפילו חסר אחריות.

היו"ר מסעוד גנאים: 


בעיה נכונה שהעלית, חשובה מאד.

רן לרנר:


אם ניתן היה וניתן לקצר את תקופת השירות של המורים בנגב בחצי – זה דבר שבידי משרד החינוך,בלי צורך בהחלטה של האוצר ובכסף. והדבר הזה ניתן בהחלטה מנהלית אחת, שאם תשאלו אותי מה היא, אני אגיד לכם בהמשך, אבל מאחר שאין לכם סבלנות, אז בבקשה.

היו"ר מסעוד גנאים: 

תודה, מר לרנר.

ציון שבת:

אני רוצה להגיב על הדברים האחרונים.

היו"ר מסעוד גנאים: 

אבל אני חייב להזכיר שהדיון שלנו הוא שעה.

ציון שבת:


יש פה חוסר אחריות. זה נושא כבד בשלושה  משפטים. קל מאוד לך לפתור בעיות, אני פותר המון בעיות. בצד המעשי, מי שצריך לעשות את זה בשטח זה עולם ומלואו.

היו"ר מסעוד גנאים: 


מר ציון, מה שהוא העלה – נכון, זה לא לדיון, זה חשוב. יש לנו עד 12. יש לנו שעה, אז אני מבקש שכל אחד יקצר. יש זמן, מאחר שלא כל המוזמנים באו אז יש לנו זמן. עורך דין רחל בורברג. בבקשה.

רחל בורברג:


חבריי פרסו פה את כל ההיסטוריה ולכן אשתדל לקצר ורק להתייחס לנקודה אחת שהיא מאוד משמעותית. הזכרנו את החלטת הממשלה. צריך לזכור שבקשר לאותה החלטת ממשלה – ב-2006 יצא החוזר של הנציבות שדיבר על שכר דירה של 1100 שקל. בעקבות המלצת ועדה בין משרדית אמרו שב-1100 שקל אין שום תמרוץ למורים מהמגזר הערבי לעבור למקום מגורים של 70 קילומטר, והמליצו להעלות את זה ל-2000. זאת אומרת שמ-2006 ועד 2009 ראו לנכון – וכולנו יודעים שבשוק עצמו היו שינויים דרמטיים בכל מה שקשור לשכר דירה. בשלוש-ארבע השנים האחרונות נציבות שירות המדינה קבעה כמעט להכפיל, מ-1100 ל-2000. אני חושבת שזה איזשהו קנה מידה שצריך לעמוד לנגד עיניו של האוצר, גם כשמדברים לגבי ההסכם הקיבוצי.

טלב אלסאנע:


בהקשר לזה, האם ידוע לכם שזה הוחל על המורים במגזר היהודי?

רחל בורברג:


יש לנו כרגע מחלוקת משפטית. הם טוענים – קיבלנו מכתב מנציבות שירות המדינה שזה איננו חל על מורים. אנחנו כרגע בודקים את הסיפור.

טלב אלסאנע:
על כלל המורים? אפילו מורים שמועסקים בחוזים אישיים על ידי המשרד?

רחל בורברג:

כן. החלטת הממשלה מקורה בסעיף 15א לחוק שירות המדינה: מינויים, שקבע שהממשלה חייבת לפעול על מנת להגביר את הייצוג ההולם של מגזרים שונים, ביניהם המגזר של בני האוכלוסייה הערבית. זה גם לנכים, גם לנשים, גם לבני העדה האתיופית. ההחלטה הזאת מקורה בסעיף 15א כשהם טוענים, לפחות זה מה שענתה לנו - - -

טלב אלסאנע:


זה לא בהכרח בנגב, זה בכל המדינה. אפילו מי שעובר מהגליל לירושלים.

רחל בורברג:


לא, זה 70 קילומטר ממקום המגורים. אנחנו כרגע בבדיקה משפטית, אבל בלי קשר לזה, ואת זה לשים בצד כי זו שאלה משפטית. אני חושבת שיש באמירה של הוועדה הבין משרדית שאומרת ש-1100 שקל איננו תמרוץ וצריך להגדיל את הסכום לפחות ל-2000, זה מציג את אותם 500 אני חושבת – ומדובר על הפער בין 2006 שקבעו 1100, ו-2000 שקל שקבעו 2009. בשלוש שנים כמעט להכפיל את הסכום – אני חושבת שזה אומר דרשני.

היו"ר מסעוד גנאים: 

בסדר גמור. שלטון מקומי, רות, את רוצה לדבר?

רות דיין מדר:

עוד לא.

היו"ר מסעוד גנאים: 

דני, יש לך עוד מה להוסיף?

דניאל בן-סימון:


לא, אני רוצה עוד לשמוע.

יהודית גידלי:


לי יש שאלה לציון. הייתה פה ישיבה עם מנכ"ל משרד החינוך בנושא אחר ונאמר שם על ידו לחבר הכנסת אורלב שהתמרוץ הסתיים, התמרוץ למורים. לא יהיה יותר תמרוץ והם יועסקו בחוזים אישיים בלבד. מין הסתם, זה יהיה התמרוץ. הדבר נכון גם לגבי מורים ערביים?

ציון שבת:


מדובר על אופרה אחרת לגמרי. הרי בעקבות הבג"ץ המשרד קיבל הנחייה להפסיק את מתן התמריצים עד שיגובשו קריטריונים חדשים. אנחנו בתהליך הגיבוש. אחד הרעיונות שנראה לנו שהוא הרלוונטי ביותר למערכת, זה לא לתת יותר תמריצים למורים שבאים ליישובים על פי העדיפות הלאומית, אלא לאפשר עבודה על פי חוזה, באותם מקומות שיש חוסר במורים. לזה התכוון המנכ"ל. זה לא בדיוק קשור לדבר הזה, זה משהו אחר לגמרי.

טלב אלסאנע:


שאלתי לגבי משרד החינוך: יש את מפת העדיפויות שגם כוללת, לא רק עניין של עדיפות לאומית לצרכי תעסוקה, תעשייה, גם בתחום של החינוך. האם השכר או התמריצים שמקבלים למשל מורים שמלמדים בדימונה הם אותם תמריצים או תגמולים שמקבלים המורים שמלמדים ביישוב קסר א סיר שהוא בסמוך לדימונה? ישוב ערבי סמוך. מה הסיבה להבדל הזה? מדוע משרד החינוך במקום להגיד: אנחנו משתתפים בהחזר הוצאות – משתתפים, לא מתגמלים – אנחנו אומרים: כל היישובים הערביים. לאור המצוקה, לאור המחסור במורים, לאור המצב הסוציו אקונומי, הרצון להעלות את רמת החינוך והרצון לתגמל מורים, מיד לכלול אותם באזור עדיפות לאומית א' לצורכי חינוך. מה יותר קל מזה?

ציון שבת:


לפי מיטב ידיעתי עוד אין מפה חדשה, המפה הקודמת בטלה ומבוטלת, בעקבות הבג"ץ.

טלב אלסאנע:

אבל המפה הקודמת לא כללה שום יישוב ערבי. היא כללה רק יישובים יהודיים בדרום. נכון או לא?

ציון שבת:


לא כללה. זו לא החלטת משרד. זו החלטת ממשלה, אתה יודע את זה כמוני.

היו"ר מסעוד גנאים: 

יש עוד למישהו מה להוסיף? אין.

זיאד מג'אדלה:


חבר הכנסת גנאים, יש לי הצעה. 

היו"ר מסעוד גנאים: 

בבקשה.

זיאד מג'אדלה:

מאחר שהיתה החלטה מבורכת ביחד עם משרד החינוך שהמורים מקבלים שכר דירה של 500 שקל ללא חוזים, בכדי למנוע את העיוותים שהיו לפני זה ולמנוע גם  את הסוגיות המשפטיות שהיו בזמנו, והיות ולפי החלטת הממשלה עובדי המדינה מקבלים עד 2000 שקל שכר דירה וזה לפי חוזים, היות שיש לנו הסכם שהמורים הערבים הצפוניים שמלמדים בנגב מקבלים 500 שקל ללא חוזה, אני מציע להעלות את סכום שכר הדירה במשהו משמעותי, מינימום עד 1000 שקל. כדי שהמורים האלה – להחזיר להם את ההוצאות השוטפות שלהם.

היו"ר מסעוד גנאים: 


אפילו עד 2000. אולי לא ננקוב בסכום.

זיאד מג'אדלה:


להעלות את זה במשהו משמעותי, לפחות ב-100% ממה שמקבלים היום. כדי להחזיר להם את העלויות השוטפות שלהם.

טלב אלסאנע:


משהו פרופורציונאלי לעלויות שכר הדירה. שתהיה השתתפות אמיתית שמשקפת.

היו"ר מסעוד גנאים: 

חבר הכנסת, דני, בכל זאת? אם יש לך מישהו?

דניאל בן-סימון:


לא, אני עוד לא. צר לי שהגעתי באיחור ועוד לא תפסתי.

היו"ר מסעוד גנאים: 

אנחנו מסכמים.

דניאל בן סימון:

בסדר, תסכם.

היו"ר מסעוד גנאים: 


אני מסכם, אם למישהו יש הערה לסיכום יכולים להוסיף ויכולים להעיר. 

הוועדה מעריכה את תרומתם של המורים מהצפון לקידום מערכת החינוך ביישובים הערביים בדרום. הוועדה רואה בעבודתם של מורים אלה במערכת החינוך חשיבות רבה, כי זה מפחית את מימדי האבטלה בקרב המורים, ונותן להם תקווה לעבודה. הוועדה רואה בשיפור תנאי העסקתם של מורים אלה חיזוק למעמד המורה, שהוא אחד התנאים החשובים לקידום וחיזוק מערכת החינוך בכלל. 

הוועדה קוראת למשרדי החינוך והאוצר לבדוק כל הטענות שהועלו בדיון על ידי המורים ועל ידי הסתדרות המורים. הוועדה קוראת למשרדי החינוך והאוצר להעלות התמריצים שנותנים למורים, אם זה בדיור, בנסיעות, בהתאם למדד המחירים, בשני התחומים האלה. 

טלב אלסאנע:
ולעדכן את השתתפות המשרד בהוצאות שכר הדירה, בהתאם להמלצות שהומלצו על ידי חוזר המנכ"ל במשרד ראש הממשלה. מה שציינתם – לתת את ההגדרה המדויקת. החלטת הממשלה מאיזה תאריך?

רחל בורברג:

ינואר 2009.

היו"ר מסעוד גנאים: 


לפיו לעדכן את השתתפות המשרד בשכר דירה עד 1000 שקל לפחות, עלויות הדיור, לפי החלטת הממשלה .


הוועדה רשמה לפניה את נכונות משרד האוצר והחינוך לבדוק את כל העניין.


יש משהו שרוצים להוסיף?

קריאה:
נשמע מצוין. 

היו"ר מסעוד גנאים: 

תודה רבה. הישיבה נעולה.


הישיבה ננעלה בשעה: 11:50.

